text: Voldelig fange-flugt var nøje planlagt
  01 januar 2015 kl. 09.36
  To fangers flugt nytårsaftensdag fra Sønderborg Arrest var nøje timet og planlagt. Flugtplanerne udnyttede, at der kun var to fængselsbetjente på vagt og de indsatte slog til, mens den ene betjent var i gang med at dele mad ud, så de lettere kunne overmande makkeren.
  
  De to indsatte havde også i det skjulte fremstillet et våben ved hjælp Af skæftet fra en tandbørste og et barberblad.
  - De to indsatte holdt en fængselsbetjent fast bagfra og truede ham med deres hjemmelavede våben. Der var en del tumult, hvorunder betjenten fik vristet sig fri og brugte peberspray mod fangerne. Undervejs mistede han sine nøgler og det lykkedes derfor fangerne at slippe ud, siger arrestforvarer Per Schultz til TV SYD.
  Efter et par timer var de to fanger dog bag tremmer igen, da de blev anholdt ved Fredericia.
  Det er anden gang på kort tid, at indsatte i et arresthus truer sig ud i friheden. For mindre end to uger siden overfaldt en indsat i Tønder Arrest en fængselsbetjent og flygtede. Denne fange er fortsat på fri fod, og politiet har efterlyst ham internationalt.
  